Першыя крокі раёна

**ПРАПОЙШЧЫНА Ў 1924 ГОДЗЕ**

Сёлета мы адзначаем 100-гадовы юбілей утварэння Слаўгарадскага (Прапойскага) раёна. Значная дата натхняе на пошукі гістарычных крыніц, якія б дазволілі высветліць новыя факты нашай мінуўшчыны. Яны знайшліся ў Нацыянальным архіве Рэспублікі Беларусь і ў Нацыянальным гістарычным архіве Беларусі ў г. Мінску. Некаторыя з гэтых дакументаў у свой час былі адрасаваныя абмежаванай колькасці дзяржаўных службоўцаў і кіраўнікоў. Зараз, праз стагоддзе, яны ўводзяцца ў шырокі ўжытак. Круты пералом гісторыі, барацьба за ўладу, надзеі і расчараванні рэвалюцыйнага часу, прага зямлі і дастатку, культуры і асветы, роўнасці і чалавечай годнасці, іншыя сацыяльныя змены – усё гэта, як у люстэрку, адбілася ў гісторыі Слаўгарадчыны.

**ПРАПОЙСК ЗНОЎ АДМІНІСТРАЦЫЙНЫ ЦЭНТР**

З утварэннем раёна Прапойск зноў стаў адміністрацыйным цэнтрам пэўнай тэрыторыі вакол Проні і Сажа. Усім нам вядома, што ў XII стагоддзі старажытны Прупой (Прапошаск) з’яўляўся падобнай адзінкай, дзе збіралі даніну з навакольнага насельніцтва. У часы Вялікага княства Літоўскага горад і замак Прапойск лічыліся каралеўскай воласцю і мелі важнае значэнне. Аднак пазней горад усё больш прыходзіў у заняпад, пакуль не ператварыўся ў беднае мястэчка. Нават пабудова Маскоўска-Варшаўскай шашы і рэгулярнае рачное суднаходства па Сажы ў другой палове XIX – пачатку XX стагоддзяў не змянілі статус Прапойска: ён па-ранейшаму заставаўся толькі цэнтрам воласці Быхаўскага павета. Мяжа з Чэрыкаўскім паветам ішла па рэках Сож і Проня. Частка сучаснага раёна (Гіжэнка, Целяшы, Бярозаўка, Ляцягі, Дубна, Старая Каменка, Сычын) былі ў складзе Чэрыкаўскага павета.

З усталяваннем Савецкай улады і з-за акупацыі Быхава немцамі ў 1918 годзе Прапойск абвясціў сябе цэнтрам Быхаўскага павета. Мясцовыя таварышы меркавалі і ў далейшым падтрымліваць значэнне мястэчка. Аднак хутка органы ўлады павета зноў перамясціліся ў Стары Быхаў. Для гэтага было некалькі прычын, але і немілагучная назва аказала свой уплыў. На невялікі час у студзені 1919 года Прапойск увайшоў у склад Беларускай ССР, аднак праз некалькі тыдняў аказаўся ўжо ў Гомельскай губерні РСФСР. Вялікія перамены прынёс 1923 год. Быхаўскі павет быў расфарміраваны, таксама і некаторыя воласці – Баханская і Бычанская. Замест іх утварылі Слаўнянскую воласць Рагачоўскага павета, а Прапойскую воласць перадалі ў склад Чэрыкаўскага павета. Даўгамохскую воласць афіцыйна залічылі да Магілёўскага павета. Такое рашэнне прыняло губернскае кіраўніцтва ў Гомелі.

Частыя перамяшчэнні адміністрацыйных цэнтраў уносілі блытаніну ў паўсядзённае жыццё. Нарэшце, у сакавіку 1924 года Усесаюзны Цэнтральны Выканаўчы Камітэт пастанавіў перадаць з РСФСР у склад БССР вялікую тэрыторыю Віцебскай і Гомельскай губерняў з пераважна беларускім насельніцтвам. Пытанне аб гэтым ставілася яшчэ з 1919 года, але толькі праз пяць гадоў было вырашана станоўча. Пры гэтым зноў ліквідавалі некаторыя паветы (напрыклад, Чэрыкаўскі). Прапойская воласць увайшла ў склад Калінінскага павета з цэнтрам у г. Клімавічы. Хутка ў БССР вырашылі стварыць раёны і акругі. Так, 17 ліпеня 1924 года нарадзіўся Прапойскі раён Магілёўскай акругі. І ўжо сто гадоў наш Слаўгарад (былы Прапойск) з’яўляецца цэнтрам раёна. Толькі невялікі час (1963–1964 гг.) пры адміністрацыйна-тэрытарыяльных зменах у СССР раён быў ліквідаваны. Хочацца, каб падобныя змены зноў не закранулі наш край, і каб Слаўгарадскі раён не перастаў існаваць як самастойная адзінка.

**ВЫЗНАЧЭННЕ МЕЖАЎ РАЁНА**

Для разгляду пытання аб межах Прапойскага раёна ў другой палове ліпеня 1924 года стварылі спецыяльную камісію ў складзе таварышаў з Магілёва (цэнтра акругі). Гэтая камісія павінна была кантактаваць з падобнымі камісіямі па раянаванню Чавускага, Быхаўскага, Журавіцкага і Кармянскага раёнаў гэтай жа акругі і Чэрыкаўскага, Краснапольскага раёнаў Калінінскай акругі.

Першапачаткова камісія (таварышы Журомскі, Каваленка, Станкевіч) рашэннем ад 4 жніўня 1924 года акрэсліла плошчу Прапойскага раёна ў 975 квадратных вёрст з насельніцтвам 46663 чалавекі, з якіх сельскага насельніцтва 44067 чалавек, а гарадскога 1996 чалавек. Усіх населеных пунктаў было вызначана 128 (акрамя некаторых няўлічаных хутароў, асобных двароў, камун і таварыстваў), а сельсаветаў планавалася стварыць 19.

Такое рашэнне аб межах Прапойскага раёна выклікала спрэчкі з боку адпаведных камісій Чавускага, Журавіцкага і Кармянскага раёнаў. Цікава заўважыць, што межы з Быхаўскім, Чэрыкаўскім і Краснапольскім раёнамі не аспрэчваліся (такіх дакументаў у архівах не знойдзена).

**СПРЭЧНЫЯ НАСЕЛЕНЫЯ ПУНКТЫ**

На тое, чаму асобныя населеныя пункты зрабіліся спрэчнымі для кіраўніцтва суседніх раёнаў, аказалі ўплыў некалькі фактараў. Па-першае, гэта колішні (дарэвалюцыйны) адміністрацыйны падзел. Некаторыя вёскі гістарычна адносіліся да пэўных валасцей. І калі цэнтр воласці (напрыклад, Доўгі Мох, Бахань) аказваўся за межамі Прапойскага раёна, то суседнія раёны хацелі, каб і многія вёскі гэтай воласці адносіліся да іх. Па-другое, вялікае значэнне мелі традыцыйныя межы некаторых царкоўных прыходаў. Калі цэнтр сельсавета планаваўся ў сяле (найчасцей – у былым царкоўным доме), то і вёскі прыхода хацелі аднесці да гэтага сяла.

Спрэчнымі населенымі пунктамі ў 1924 годзе сталі вёскі Кулікоўкі 1-я і 2-я, Жаролы, якія камісія Журавіцкага раёна ўключыла ў склад свайго Баханскага сельсавета. Камісія Чавускага раёна аднесла вёску Чыкаўку да Даўгамохскага сельсавета, а вёскі Харанева і Хварасцяны – да Цяплянскага сельсавета. У Кармянскім раёне спрачаліся за сяло Хляўно і дзве Глінкі – Паштовую і Баравую. Спачатку Хляўнянскі сельсавет кіраўніцтва Магілёўскай акругі ўключыла ў Прапойскі раён.

Спрэчкі вырашылі ў асноўным на карысць Прапойскага раёна: прэтэнзіі Журавіцкай і Чавускай раённых камісій былі адхілены. Толькі Хляўнянскі сельсавет з 5 жніўня 1924 года канчаткова ўвайшоў у склад Кармянскага раёна і ніколі больш не адносіўся да Прапойскага (Слаўгарадскага). Хаця пэўныя сімпатыі хляўнянцаў да нашага раёна адчуваліся досыць доўга. Напрыклад, беларускі савецкі паэт Авяр’ян Дзеружынскі, ураджэнец Хляўна, ва ўспамінах дзяцінства і юнацтва 1930-х гадоў часцей піша пра Слаўгарад (Прапойск), чым пра Карму.

**Архімандрыт Афанасій (Сакалоў),**

**рэктар Мінскай духойнай акадэміі.**